L 21/8
SK
Úradný vestník Európskej únie
31.1.2022
(54)
ICES v roku 2019 poznamenala, že úlovky sleďa atlantického (Clupea harengus) v divízii 3a by sa mali čo najviac približovať nule vzhľadom na to, že bez dodatočného oblastného alebo časového obmedzenia lovu tohto druhu nemožno zabrániť výlovu z populácie sleďa v západnej časti Baltského mora, ktorá sa neresí na jar (ďalej len „populácia WBSS“).
Z najnovších informácií ICES vyplýva, že sleď atlantický z populácie WBSS sa v Skagerraku a Severnom mori čoraz viac mieša so sleďom atlantickým zo Severného mora, pričom väčšina úlovkov z populácie WBSS sa v súčasnosti vyskytuje v Skagerraku a v menšej miere vo východnej časti Severného mora.
(55)
V schválenom zázname z dvojstranných konzultácií medzi Úniou a Nórskom o Skagerraku sa Únia zaväzuje obmedziť svoje skutočné úlovky v Skagerraku na 969 ton, zatiaľ čo Nórsko súhlasilo s prevodom aspoň 95 % svojej kvóty do Severného mora s cieľom chrániť sleďa atlantického z populácie WBSS.
Preto sa navrhuje obmedziť celkové úlovky flotíl C (HER/03A.) a D (HER/03A-BC) príslušných členských štátov pridaním osobitnej podmienky vo forme poznámky po čiarou k tabuľkám TAC s týmito kvótami a zároveň zachovať úroveň kvót v týchto tabuľkách, aby sa zohľadnila relatívna stabilita a regulovala súvisiaca medzioblastná flexibilita.
V prípade Nórska by maximálny skutočný výlov, ktorý by sa mohol uskutočniť vo vodách Únie divízie ICES 3a, predstavoval 167 ton (5 % jeho kvóty).
(56)
Podľa bodu 13.11 schváleného záznamu z dvojstranných konzultácií medzi Úniou a Nórskom o Skagerraku by Nórsko a Únia mali mať možnosť vyloviť až 100 % svojej kvóty na sleďa atlantického zo Skagerraku v Severnom mori s cieľom chrániť sleďa atlantického z populácie WBSS.
Pred ukončením dvojstranných konzultácií so Spojeným kráľovstvom na rok 2022 nebolo možné 20. decembra potvrdiť, že sa v roku 2022 pre HER/03A zachová medzioblastná flexibilita do vôd Spojeného kráľovstva.
Preto je potrebné výslovne uviesť, že medzioblastná flexibilita do vôd Spojeného kráľovstva sa nebude uplatňovať v príslušných poznámkach pod čiarou k flotilám C, kým sa Únia a Spojené kráľovstvo nedohodnú na takejto flexibilite v rámci svojich dvojstranných konzultácií.
(57)
V bode 13.12 schváleného záznamu z dvojstranných konzultácií medzi Úniou a Nórskom o Skagerraku Únia oznámila, že má v úmysle využiť určitú flexibilitu v oblastiach Severného mora 4a a 4b, ktorá v prípade Únie predstavuje 5,7 % úrovne flotily A alebo 21 038 ton.
(58)
Únia viedla každoročné dvojstranné konzultácie s Faerskými ostrovmi o výmene kvót a recipročnom prístupe na rok 2022.
Uvedené konzultácie neviedli k uzavretiu dohody v roku 2021.
(59)
Podľa článku 498 ods.
2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (12) (ďalej len „dohoda o obchode a spolupráci“) Únia a Spojené kráľovstvo každoročne do 10. decembra uskutočňujú konzultácie s cieľom dohodnúť TAC na nasledujúci rok pre populácie uvedené v prílohe 35 k dohode o obchode a spolupráci.
Podľa článku 499 ods.
2 dohody o obchode a spolupráci, ak sa takéto TAC nedohodnú do 20. decembra, zmluvné strany stanovia dočasné TAC.
(60)
Dvojstranné konzultácie so Spojeným kráľovstvom sa ukončili 21. decembra.
Toto bolo príliš neskoro na to, aby sa výsledok zahrnul do tohto nariadenia, vzhľadom na to, že by sa malo uplatňovať od 1. januára 2022.
Rada by preto mala pri plnom rešpektovaní Dohovoru Organizácie Spojených národov o morskom práve a práv a povinností pobrežných štátov, ako aj ich zvrchovanosti a súdnej právomoci stanoviť dočasné TAC, na základe ktorých sa má loviť vo vodách Únie a v medzinárodných vodách a vo vodách, do ktorých udelili rybárskym plavidlám Únie prístup tretie krajiny.
Výsledok konzultácií podľa článku 498 dohody o obchode a spolupráci vyjadrený v písomnom zázname podpísanom 21. decembra 2021 by sa mal odzrkadliť v zmene tohto nariadenia, ktorá by sa mala prijať čo najskôr.
(61)
Cieľom týchto dočasných TAC by malo byť zabezpečiť prevádzkovateľom z Únie právnu istotu a zabezpečiť pokračovanie udržateľných rybolovných činností, kým sa takáto zmena neprijme.
(12) Ú. v.
EÚ L 149, 30.4.2021, s. 10.